**PAKUOTĖS LAPELIS: INFORMACIJA VARTOTOJUI**

**Magnesium-Diasporal Orange 98,6 mg kietosios pastilės**

Magnis (bevandenio magnio citrato pavidalo)

**Atidžiai perskaitykite visą šį lapelį, nes jame pateikiama Jums svarbi informacija.**

- Magnesium-Diasporal Orange galima įsigyti be recepto, tačiau jį reikia vartoti tiksliai, kaip nurodyta, kad poveikis būtų geriausias.

- Neišmeskite šio lapelio, nes vėl gali prireikti jį perskaityti.

- Jeigu norite sužinoti daugiau arba pasitarti, kreipkitės į vaistininką.

- Jeigu simptomai pasunkėjo arba nepalengvėjo, kreipkitės į gydytoją.

**Lapelio turinys**

1. Kas yra Magnesium-Diasporal Orange ir kam jis vartojamas

2. Kas žinotina prieš vartojant Magnesium-Diasporal Orange

3. Kaip vartoti Magnesium-Diasporal Orange

4. Galimas šalutinis poveikis

5. Kaip laikyti Magnesium-Diasporal Orange

6. Kita informacija

**1. KAS YRA MAGNESIUM-DIASPORAL ORANGE IR KAM JIS VARTOJAMAS**

Magnesium-Diasporal Orange yra mineralinių medžiagų preparatas.

Magnesium-Diasporal Orange vartojamas diagnozavus magnio trūkumą organizme, kai dėl to sutrinka raumenų funkcija (atsiranda nervų ir raumenų sutrikimų, blauzdų raumenų mėšlungis).

**2. KAS ŽINOTINA PRIEŠ VARTOJANT Magnesium-Diasporal Orange**

**Magnesium-Diasporal Orange vartoti negalima:**

- jeigu sergate sunkiu inkstų funkcijos sutrikimu arba yra širdies laidžiosios sistemos sutrikimų, dėl kurių pradeda rečiau plakti širdis (pasireiškia bradikardija);

- yra alergija (padidėjęs jautrumas) magnio citratui arba bet kuriai pagalbinei Magnesium-Diasporal Orange medžiagai;

**Specialių atsargumo priemonių vartojant Magnesium-Diasporal Orange reikia**

Ilgalaikis didelių Magnesium-Diasporal Orange dozių vartojimas dėl sudėtyje esančio cukraus (sacharozės) gali pakenkti dantims (sukelti ėduonį).

**Kitų vaistų vartojimas**

Jeigu vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui. Vartojant Magnesium-Diasporal Orange, gali pasikeisti kartu vartojamų išvardytų vaistų ar išvardytų grupių vaistų veikimas.

• Magnio druskos gali sustiprinti nervo raumens jungtį blokuojančių vaistų veikimą (pvz.: pankuronio bromido, sukcinilcholino halogenido).

• Aminoglikozidų grupės antibiotikai, cisplatina ir ciklosporinas A greitina šalinimą iš organizmo.

• Magnis, geležis, fluoridai ir tetraciklinas slopina vieni kitų absorbciją.

Dėl to tarp Magnesium-Diasporal Orange ir preparatų, kurių sudėtyje yra anksčiau išvardytų medžiagų, vartojimo turi būti 2‑3 valandų pertrauka.

**Nėštumas ir žindymo laikotarpis**

**Prieš vartojant bet kokį vaistą būtina pasitarti su gydytoju arba vaistinku.**

Magnesium-Diasporal Orange pastiles galima vartoti nėštumo metu ar žindymo laikotarpiu.

**Vairavimas ir mechanizmų valdymas**

Jokių papildomų atsargumo priemonių nereikia.

**Magnesium – Diasporal sudėtyje yra sacharozės ir natrio.**

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto kiekvienoje kietojoje pastilėje yra mažiau kaip 1 mmol (23 mg) natrio, t.y. jis beveik neturi reikšmės.

**3. KAIP VARTOTI Magnesium-Diasporal Orange**

Magnesium-Diasporal Orange visada vartokite tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Pastiles reikia čiulpti.

Jeigu gydytojas nerekomendavo kitaip, įprasta dozė yra po vieną pastilę (98,6 mg magnio) 3 kartus per parą, tai atitinka 295,8 mg magnio paros dozę. Paros dozė vaikams sumažinama atitinkamai pagal amžių.

Gydymo trukmę nustato gydantysis gydytojas.

**Pavartojus per didelę Magnesium-Diasporal Orange dozę**

Jeigu išgėrėte didesnę nei paskirta Magnesium-Diasporal Orange dozę, bet Jūsų inkstų funkcija yra normali, jokių specialių priemonių dažniausiai nereikia. Suvartotas per didelis magnio kiekis greitai pasišalina per inkstus. Tačiau, kaip ir perdozavus bet kokio vaisto, rekomenduojama nedelsiant kreiptis į arčiausios ligoninės Skubios pagalbos skyrių.

*Nurodymas diabeto ligoniams*

Vienoje pastilėje yra tik maždaug 0,1 g cukraus (= sacharozės), tai atitinka 0,01 DV. Diabeto ligoniams vartojant rekomenduojamą preparato dozę, šio kiekio priskaičiuoti nebūtina.

**4. GALIMAS ŠALUTINIS POVEIKIS**

Magnesium-Diasporal Orange, kaip ir visi kiti vaistai, gali sukelti šalutinį poveikį, nors jis pasireiškia ne visiems žmonėms.

Šalutinis poveikis išvardytas, naudojant tokius dažnio apibūdinimus.

|  |  |
| --- | --- |
| Labai dažni.  | Pasireiškia dažniau kaip 1 iš 10 gydytų pacientų. |
| Dažni.  | Pasireiškia rečiau kaip 1 iš 10, bet dažniau kaip 1 iš 100 gydytų pacientų. |
| Nedažni. | Pasireiškia rečiau kaip 1 iš 100, bet dažniau kaip 1 iš 1000 gydytų pacientų. |
| Reti. | Pasireiškia rečiau kaip 1 iš 1000, bet dažniau kaip 1 iš 10 000 gydytų pacientų. |
| Labai reti. | Pasireiškia rečiau kaip 1 iš 10 000 gydytų pacientų, įskaitant pavienius atvejus. |

*Šalutinis poveikis*

Vartojant Magnesium-Diasporal Orange, gydymo pradžioje gali būti skystesnės išmatos arba net pasireikšti viduriavimas. Tokia būklė pavojaus nekelia ir ilgainiui normalizuojasi. Ilgą laiką vartojant, labai retais atvejais gali pasireikšti nuovargis.

*Kaip elgtis*

Tokiu atveju gydymą reikia nutraukti, o simptomams išnykus, gydymą atnaujinti, bet vartoti mažesnę dozę.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui arba slaugytojui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. KAIP LAIKYTI Magnesium-Diasporal Orange**

Laikyti vaikams nepasiekiamoje ir nepastebimoje vietoje.

Ant dėžutės ir lizdinės plokštelės po „Tinka iki“ nurodytam tinkamumo laikui pasibaigus, Magnesium-Diasporal Orange vartoti negalima.

**6. KITA INFORMACIJA**

**Magnesium-Diasporal Orange sudėtis**

- Veiklioji medžiaga yra magnio citratas. Vienoje pastilėje yra 610 mg magnio citrato (atitinka 98,6 mg magnio).

- Pagalbinės medžiagos yra sacharozė, celiuliozės milteliai, citrinų rūgštis, ksantano lipai, kalcio stearatas, sacharino natrio druska, apelsinų skonio medžiaga.

**Magnesium-Diasporal Orange išvaizda ir kiekis pakuotėje**

Kietosios pastilės yra baltos arba beveik baltos, apvalios ir abipusiai išgaubtos.

Tiekiamos 50 ir 100 Magnesium-Diasporal Orange kietųjų pastilių pakuotės.

Gali būti tiekiamos ne visų dydžių pakuotės.

**Registruotojas ir gamintojas**

Protina Pharmazeutische

Gesellschaft mbH

Adalperostraße 37

D-85737 Ismaning

Vokietija

Telefonas: (089) 99 65 53 0

Telefaksas: (089) 96 34 46

El. paštas: info@protina.de

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| UAB PharmhouseSaulėtekio alėja 15LT –10224 VilniusLietuvainfo@pharmhouse.lt  |

**Šis pakuotės lapelis paskutinį kartą peržiūrėtas 2021-03-17.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).